Dan is-sajf, se jintwerew films klassiċi Ewropej fi wħud mill-iktar siti ikoniċi ta' wirt kulturali tal-Ewropa. Minn għada sa tmiem Settembru, se jintwerew films klassiċi minn madwar l-UE b'xejn, f'siti varji fi 13-il pajjiż tal-UE, minn irħula sa bliet kapitali. Din l-inizjattiva se titfa' dawl qawwi fuq il-wirt kulturali għani u divers tal-Ewropa. Is-sensiela “Staġun Films Klassiċi” hija appoġġata mill-programm MEDIA tal-Ewropa Kreattiva, bħala parti minn sforz usa' ta' restawr u diġitalizzazzjoni tal-films ta' wirt ċinematografiku. Il-Kummissarju Tibor Navracsics, responsabbli għall-Edukazzjoni, il-Kultura, iż-Żgħażagħ u l-Isport, stqarr: "Il-wirt kulturali Ewropew, inkluż il-klassiċi l-kbar taċ-ċinema tagħna, ta' min ikun aċċessibbli għal kulħadd. Nieħu gost nara li l-Istaġun Films Klassiċi jippermetti lil min hu interessat ikun parti minn esperjenza maqsuma mal-Ewropa kollha, anki f'attivitajiet lokali.” Il-Kummissarju Mariya Gabriel, responsabbli għall-Ekonomija u s-Soċjetà Diġitali, żiedet tgħid: “Iċ-ċinema tinsab fil-qofol tal-kultura Ewropea għanja u diversa tagħna, u tikkontribwixxi biex jissaħħew ir-rabtiet bejn persuni li jħossu l-istess passjoni u emozzjoni lejn il-films.It-trasformazzjoni diġitali għandha potenzjal deċiżiv biex ikattar l-effetti pożittivi tal-kultura, b'mod kemm ekonomiku kif ukoll soċjali. Din hija proprju l-isfida tal-istrateġija tagħna Digital4Culture — li minn din il-konnessjoni pożittiva bejn it-teknoloġiji diġitali u l-kultura nieħdu l-aqwa frott.” L-istaġun tal-films klassiċi jibda għada fil-Festival tal-Films ta' Bolonja, bi preżentazzjoni ta' wħud mill-films restawrati li nġibdu permezz tas-sistema ta' kulur Chronochrome ta' Gaumont, waħda mill-ewwel tekniki tal-iffilmjar bil-kulur. Fost il-films klassiċi li se jintwerew matul l-istaġun, se jkun hemm uħud mill-iktar titli magħrufin fiċ-ċinema dinjija, bħal “Metropolis” (1927) ta' Fritz Lang, “Les 400 coups” (1959) ta' Francois Truffaut, u “Cinema Paradiso” (1988) ta' Giuseppe Tornatore. Is-siti ikoniċi fejn se jsiru l-projezzjonijiet jinkludu Misraħ Aristotelous f'Salonika, il-Greċja, il-Kastell ta' Kilkenny fl-Irlanda, u l-Piazza Maggiore ta' Bolonja, l-Italja.Il-programm sħiħ tal-istaġun huwa disponibbli hawn. Sfond Il-Kummissjoni Ewropea ilha mill-1991 'l hawn tappoġġa s-settur awdjoviżiv tal-Ewropa, billi tikkontribwixxi għall-kompetittività tas-settur u għad-diversità kulturali fl-Ewropa, permezz tal-Programm MEDIA. Waħda mill-aktar azzjonijiet sostanzjali hija l-appoġġ finanzjarju għad-distribuzzjoni ta' films Ewropej barra l-pajjiż tal-produzzjoni tagħhom. Kull sena, permezz tal-kontribut tal-programm MEDIA, medja ta' aktar minn 400 film ikunu disponibbli għall-udjenzi f'pajjiż Ewropew ieħor. F'Mejju 2018, il-Kummissjoni pproponiet li l-baġit tal-programm jiżdied bi kważi 30 % għall-baġit fit-tul li jmiss tal-UE għall-2021-2027. Fil-qafas ta' dan il-proġett, il-programm MEDIA tal-Ewropa Kreattiva se jiffinanzja wkoll ir-restawr u d-diġitalizzazzjoni ta' films ta' wirt ċinematografiku, biex jiġi żgurat li l-kultura Ewropea tibqa' tintiret minn ġidd għal ġidd. Is-sensiela ta' attivitajiet għal dan is-sajf ġiet ippjanata bħala parti mis-Sena Ewropea tal-Wirt Kulturali 2018, b'appoġġ mill-istrateġija Digital4Culture. “Staġun Films Klassiċi” jasal wara l-inizjattiva inizjali “Il-Lejl taċ-Ċinema Ewropea”, li kien ipprogramma 50 projezzjoni b'xejn ta' 20 film appoġġati mill-MEDIA bejn it-3 u s-7 ta' Diċembru 2018 madwar l-UE, u li laħaq kważi 7,200 ruħ. L-istaġun tal-films klassiċi mistenni jiġbed madwar 15,000 Ewropew għall-projezzjonijiet b'xejn. Għal aktar tagħrif Il-programm sħiħ ta' “Staġun Films Klassiċi” Mappa interattiva bil-projezzjonijiet kollha Skeda informattiva: Il-programm Ewropa Kreattiva-MEDIA fil-baġit tal-UE għall-2021-2027 Is-Sena Ewropea tal-Wirt Kulturali